Gemeente vier 100 j. | News24
Gemeente vier 100 j.
Ten tyde van die onthulling van die ge­denksteen van die 100ste bestaansjaar van die UCCSA-gemeente te Wrenchville deur eerwarde Marthinus Lewie op Sondag 7 Oktober 2018.Foto’s: Edward Smit
In 1918, toe Kuruman net 35 jaar oud was, is die hoeksteen van die United Congregational Church of Southern Africa (voorheen die Londense sen­dinggenootskap) se kerkgebou deur die sendeling John Tom Brown gelê, waarop die gemeente van Wrenchville gebou is.
Die gemeente het sy 100ste bestaansjaar gevier met ’n feesprogram wat van 5 tot 7 Oktober gestrek het.
Hierdie eeufeesvieringe het die Vrydag begin met ’n debutantebal wat gepaardgegaan het met ’n langarmdansparty.
Op Saterdag 6 Oktober het die gemeente sy eeufeesbasaar gehou, gevolg deur die eeufeesdiens die Sondag.
Dié ­diens het plaasgevind 51 jaar ná die eenwording van die Londense sendingggenootskap, die Bantu Congregational-kerk en die Congregational Union of South Africa. Dit is bygewoon deur die verskillende susterskerke binne die Teemane-streek.
Die spesiale diens, gelei deur eerwaarde Frederick Lukas Bott, is begin met die gedenksteenont­hulling. Bott het sy treffende boodskap gegrond op Haggai 2:3-9 en Efesiërs 2:17-22.
Bott se boodskap aan die gemeente was: Julle is ’n woning vir die gees van God. Hier kom kry ons vrede, hoop, moed en geloof. Die groter kerk moet ’n put van vrede bekom vir ons as mens. Vandag moet die kerk ’n kanaal van vrede en stabiliteit in ons gemeenskappe wees en mense lei tot hemelse burgerskap.
In sy rede het hy ook hulde gebring aan die pioniers wat die gemeente en die gebou tot stand gebring het.
Hy het die gemeente herinner dat hulle op die skouers van geloofsreuse staan: Christenmans en -vroue wat voor hulle uitgegaan het. Hierdie voorgangers het alles wat pla opsy geskuif en die wedloop vreesloos en met groot geloof gehardloop, het hy gesê. Hul lewensverhale is ’n erfenis en ’n aanmoediging vir die nageslagte; ’n bewys van wat bereik kan word as ons ons ten volle aan God en Sy weë verbind, meen hy.
Bott, as spesiaal uitgenooide prediker en ’n kind van die Lukas Bott Memorial UCC in die Kalahari, met amper 40 jaar as heeltydse leraar in diens van die Akker van God en die UCCSA, is op 29 Oktober 1979 in die Wrenchville-gemeente bevestig.
Die kerkkoor het ook ten tyde van die diens sy feeslied gesing, wat spreek van die honderd jaar dat God hierdie gemeente gelei en getrou by hulle gestaan het.
Daarom juig en erken hulle, die Here bly getrou en dit is die moeite werd om by Hom te bly.
Freddie Alexander, verbonde aan die BJ Haai Memorial UCCSA te Postmasburg, het ’n spesiale seëngebed gedoen.
Isaac Stallenberg het die gemeente en gemeenskap bedank vir ’n suksesvolle feesprogram wat op Maandag­aand 8 Oktober afgesluit is met ’n dankseggingsdiens gelei deur Cathy Bott.
Eerwaarde Marthinus Lewie is tans heeltydse leraar van die Wrenchville-gemeente en word ondersteun deur sy eggenote, Cathleen.
Die United Congregational Church of Southern Africa (UCCSA) het sy ontstaan uit die samesmelting van die Londense sendinggenootskap, Bantu Congregational Kerk en die Congregational Union of South Africa, wat vandag bekend staan as die Cong-kerk.